
Република Србија
УСТАВНИ СУД
Број: Уж-8026/2018
_________ 2021. године
Б е о г р а д


	Уставни суд, Велико веће, у саставу: председник Суда Снежана Марковић, председник Већа и судије Весна Илић Прелић, др Драгана Коларић, др Тамаш Корхец (Korhecz Tamás), др Јован Ћирић, Гордана Ајншпилер Поповић, др Наташа Плавшић и др Милан Шкулић, чланови Већа, у поступку по уставној жалби М. М. из Београда, на основу члана 167. став 4. у вези са чланом 170. Устава Републике Србије, на седници Већа одржаној 21. јануара 2021. године, донео је

О Д Л У К У 

	Одбија се као неоснована уставна жалба М. М. изјављена против решења Вишег суда у Београду – Посебно одељење К.По1. 130/17 од 23. фебруара 2018. године и решења Апелационог суда у Београду – Посебно одељење Кж2. По1. 61/18 од 14. марта 2018. године.

О б р а з л о ж е њ е 

	1. М. М. из Београда поднео је Уставном суду, 21. априла 2018. године, уставну жалбу против решења означених у изреци, због повреде права из чл. 27, 32, 39. и 58. Устава Републике Србије.
	2. Разматрајући наводе уставне жалбе, Уставни суд је, у спроведеном поступку, утврдио следеће чињенице и околности од значаја за одлучивање:
	-  да се уставном жалбом оспорава другостепено решење којим је према подносиоцу уставне жалбе и окривљенима М. М. и М. Ђ. правноснажно продужена мера забране напуштања боравишта, уз привремено одузимање путне исправе, које је било предмет оспоравања уставне жалбе коју је М. Ђ. поднео Уставном суду 20. априла 2018. године, преко пуномоћника З. А, а поводом које је Уставни суд формирао предмет Уж-7582/2018;
	- да су се оба подносиоца уставних жалби налазила у битно сличној чињеничној и правној ситуацији;
	- да је садржина уставне жалбе у битном иста са садржином уставне жалбе поводом које је Уставни суд формирао предмет Уж-7582/2018.
	3. Уставни суд је, на седници одржаној 5. марта 2020. године, донео Одлуку Уж-8208/2016 којом је одбио уставну жалбу М. Ђ. изјављену против решења Вишег суда у Београду – Посебно одељење К. По1. 70/11 од 25. августа 2016. године, решења Апелационог суда у Београду – Посебно одељење Кж2. По1. 297/16 од 27. септембра 2016. године, решења Вишег суда у Београду – Посебно одељење К. По1. 70/11 од 25. новембра 2016. године и решења Апелационог суда у Београду – Посебно одељење Кж2. По1. 366/16 од 12. децембра 2016. године. 
	Наведена решења су претходила доношењу решења која се оспоравају у овом и у предмету Уж-7582/2018 о продужењу мере забране напуштања боравишта, уз привремено одузимање путне исправе.
	Будући да је Уставни суд у спроведеном поступку утврдио да су разлози за продужење мере забране напуштања боравишта, уз привреемно одузимање путне исправе подносиоцу уставне жалбе као окривљеном, идентични разлозима наведеним у решењима Вишег суда у Београду – Посебно одељење К.По1. 70/11 од 25. августа 2016. године и од 25. новембра 2016. године и Апелационог суда у Београду – Посебно одељење Кж2.По1. 297/16 од 27. септембра 2016. године и Кж2.По1. 366/16 од 12. децембра 2016. године, те да су решења оспорена овом уставном жалбом донета након доношења наведених решења оспорених уставном жалбом у предмету Уставног суда Уж-8208/2016, као и да су наводи уставне жалбе којима се аргументује повреда означених права у суштини идентични као и у уставној жалби која је заведена под бројем Уж-8208/2016, Суд је оценио да подносиоцу уставне жалбе нису повређена права на која се позвао. 
	Оваква одлука је утемељена на разлозима датим у образложењу Одлуке Уставног суда Уж-8208/2016 од 5. марта 2020. године, која је објављена на интернет страници Уставног суда (www.ustavni.sud.rs).
	Полазећи од наведеног и одредбе члана 89. став 1. Закона о Уставном суду („Службени гласник РС“, бр. 109/07, 99/11, 18/13 – Одлука УС, 40/15 – др. закон и 103/15), Уставни суд је уставну жалбу одбио као неосновану.
	4. Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.
	

ПРЕДСЕДНИК ВЕЋА
Снежана Марковић, с.р.


За тачност отправка:

